《和周凤隐止酒韵》
宋代·柴元彪

邃古奠堪舆，狉狉群鹿豕。
由蒙以至需，生人饮食始。
世值勋华以，人文日以起。
民用非酒醴，无以供祭祀。
遡求饮之源，日星著经史。
礼乐所以兴，寓意乎樽簋。
不讲乡饮仪，孰序燕毛齿。
不歌既醉篇，孰颂太平美。
时哉世味醇，泰和其在是。
人情纵则流，此弊何涯涘。
鲁薄攻邯郸，商湎祸妲己。
歌沈玉树荒，舞罢花钿委。
鸩毒死宴安，惜不慎坤履。
繁华有憔悴，高台倏荆杞。
恭惟崇伯子，垂训在晋旨。
戒荒明圣事，榷酤非所弛。
再挽浇漓俗，追轶鸿蒙轨。
宴乐止污杯，熙熙大庭氏。
展也漉酒人，赋诗聊自止。
千古独醒魂，抚掌汨罗水。

作者简介：柴元彪，（约公元一二七零年前后在世）字炳中，号泽襢居士，江山人，柴望之徒弟。生卒年均不详，约宋度宗咸淳中前后在世。尝官察推。宋亡舆从兄望等四人隐居不仕，人称“柴氏四隐”。元彪工诗，著有袜线集，巳佚。今存柴氏四隐集，《四库总目》中。